### NN 82/2024 (12.7.2024.), Odluka o izdavanju zlatne i srebrne numizmatičke kovanice »Puratićev kolotur«

Hrvatska narodna banka

1411

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica (u nastavku teksta: Uredba (EU) br. 651/2012), Savjet Hrvatske narodne banke na sjednici održanoj 10. srpnja 2024. donio je

ODLUKU

O IZDAVANJU ZLATNE I SREBRNE NUMIZMATIČKE KOVANICE »PURATIĆEV KOLOTUR«

Članak 1.

Hrvatska narodna banka izdaje zlatnu i srebrnu numizmatičku kovanicu »Puratićev kolotur« u sklopu serije numizmatičkih kovanica »Hrvatski inovatori«, a s ciljem promocije važnih povijesnih, znanstvenih i gospodarskih motiva u Republici Hrvatskoj i svijetu. Inovacija Marija Puratića »Puratićev kolotur« unijela je revolucionarnu promjenu u učinkovitost ribarenja.

Članak 2.

(1) Zlatna numizmatička kovanica iz članka 1. ove Odluke (u nastavku teksta: zlatna numizmatička kovanica) izdaje se u apoenu od 100 eura, a srebrna numizmatička kovanica iz članka 1. ove Odluke (u nastavku teksta: srebrna numizmatička kovanica) izdaje se u apoenu od 4 eura.

(2) Zlatna i srebrna numizmatička kovanica izdaju se u količinama u skladu s Odlukom (EU) 2023/2684 Europske središnje banke od 21. studenoga 2023. o odobrenju količine izdavanja kovanica u 2024. (ESB/2023/28), i to:

1. zlatna numizmatička kovanica od 100 eura izdaje se u količini ne većoj od 100 komada i u ukupnom nominalnom iznosu ne većem od 10.000,00 eura

2. srebrna numizmatička kovanica od 4 eura izdaje se u količini ne većoj od 1.000 komada i u ukupnom nominalnom iznosu ne većem od 4.000,00 eura.

(3) Zlatna numizmatička kovanica izrađuje se od zlata stupnja čistoće 999,9/1000, u tehnici kovanja visokoga kovničkog sjaja. Zlatna numizmatička kovanica od 100 eura ima masu od 31,103 grama s mogućim odstupanjem od +0,30 grama i promjer od 32 milimetra s mogućim odstupanjem od ±0,20 milimetara.

(4) Srebrna numizmatička kovanica izrađuje se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 4 eura ima masu od 31,103 grama s mogućim odstupanjem od +0,30 grama i promjer od 38,61 milimetra s mogućim odstupanjem od ±0,20 milimetara.

Članak 3.

(1) Na licu zlatne i srebrne numizmatičke kovanice prikaz je osnovnog motiva ribarske brodice opremljene Puratićevim mehaničkim koloturom. Ribarska brodica prikazana je u procesu izvlačenja ribarske mreže iz mora. Morski su valovi stilizirani i stapaju se s mrežom. Iznad ribarske brodice prikaz je ptice u letu. Ispod osnovnog motiva uz rub numizmatičke kovanice ispisan je tekst »MARIO PURATIĆ«.

(2) Na naličju zlatne i srebrne numizmatičke kovanice osnovni je motiv uvećani prikaz Puratićeva mehaničkoga kolotura sa žljebastim kotačem obloženim gumom. Kolotur je prikazan u trenutku u kojem je jedan kraj mreže prevučen preko njega dok se pogonjeni žljebasti kotač okreće i izvlači mrežu na palubu. S lijeve i desne strane osnovnog motiva polukružno uz rub numizmatičke kovanice ispisan je natpis »REPUBLIKA HRVATSKA«. Ispod osnovnog motiva prikazana je godina izdanja kovanice »2024.«. Desno od godine izdanja, ispod kolotura ukomponirana je na ribarskoj mreži oznaka nominalne vrijednosti »100« ili »4«, ispod koje je naziv novčane jedinice »EURO«.

Članak 4.

Obodi su zlatne i srebrne numizmatičke kovanice nazubljeni.

Članak 5.

Autorica je likovnog rješenja zlatne i srebrne numizmatičke kovanice magistra kiparstva Jelena Mavrić Varga.

Članak 6.

Zlatna i srebrna numizmatička kovanica iz članka 1. ove Odluke puštaju se u prodaju 26. rujna 2024.

Članak 7.

Prodaju zlatne i srebrne numizmatičke kovanice, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 8.

Ova Odluka stupa na snagu sljedećeg dana nakon dana objave u »Narodnim novinama«.

O.br. 481-2801-090/07-24/BV

Zagreb, 10. srpnja 2024.

Predsjednik Savjeta
 Hrvatske narodne banke
 Guverner
 Boris Vujčić, v. r.